钦定古今图书集成/明伦汇编/宫闱典/第089卷 > 新城公主 下嫁长孙诠 又嫁韦正矩
## 钦定古今图书集成/明伦汇编/宫闱典/第089卷 > 新城公主 下嫁长孙诠 又嫁韦正矩

按《唐书公主列传》：“新城公主，晋阳母弟也。下嫁长孙
诠，诠以罪徙嶲州，更嫁韦正矩，为奉冕大夫，遇主不
以礼。俄而主暴薨，高宗诏三司杂治，正矩不能辩，伏
诛。以皇后礼葬昭陵旁。”按《长孙无忌传》：“无忌从父
弟操，操子诠，尚新城公主，诠女兄为韩瑗妻，无忌得
罪，诠流巂州，有司希旨杀之。诠有甥赵持满者，工书，
善”骑射，力搏虎，走逐马，而仁厚下士，京师无贵贱爱
慕之。为凉州长史，常逐野马射之，矢洞于前，边人畏
伏。诠之贬，许敬宗惧持满才能仇己，追至京，属吏讯
搒，色不变，曰：“身可杀，辞不可枉。”吏代为占，死狱中。